Ohutsuolen tietokonetomografiatutkimus

Sinulle on varattu ohutsuolen tietokonetomografiatutkimus (entero-TT). Tietokonetomografia (lyhenne CT tai TT) on kuvausmenetelmä, jolla saadaan leikekuvia kehosta. Kuvauksessa käytetään röntgensäteitä ja jodipitoista varjoainetta.

Tutkimukseen valmistautuminen

Ota yhteyttä röntgenosastolle, jos sinulla on varjoaine- tai jodiyliherkkyys, munuaisten vajaatoiminta tai epäilet olevasi raskaana.

Tutkimusta varten sinun tulee noudattaa ruokavaliota ja tyhjentää suolisto, koska ulostemassa näkyy häiritsevästi kuvissa. Suolen tyhjennys tehdään joko **CitraFleet** – tai **Picoprep** – tyhjennys-aineella. Tyhjennysaine ostetaan apteekista ilman reseptiä. Jotta tutkimus onnistuisi, ole hyvä ja noudata tätä ohjetta.

**A)** Tutkimusta edeltävän viikon aikana **ei saa syödä:**

* Siemeniä sisältäviä marjoja, hedelmiä tai kasviksia
* Jyviä tai siemeniä sisältäviä leipiä ja puuroja
* Suolen toimintaa edistäviä kuituvalmisteita

Muuta ruokaa voit syödä. Runsas nesteiden nauttiminen ja liikunta edistävät suolen tyhjenemistä.

**B) Tutkimusta edeltävänä päivänä**:

* Voit nauttia ainoastaan nesteitä, kuten vettä, teetä, kahvia, siivilöityä mehukeittoa tai kiisseliä sekä siivilöityjä liha-, kala- tai kanaliemiä ja mehuja sekä tuoremehuja, joissa ei ole hedelmälihaa
* Tarvittaessa voit käyttää täydennysravintovalmisteita (esim. Nutridrink, Semper Teho, Dietta Teho)
* Älä nauti kiinteää ruokaa
* Juo runsaasti nesteitä, vähintään 2-3 litraa päivän aikana

**Klo 8** juo ensin kaksi lasillista nesteitä. Sekoita CitraFleet- tai Picoprep-annospussin sisältö lasilliseen kylmää vesijohtovettä (noin 1,5 dl), sekoita 2-3 minuutin ajan. Valmis liuos näyttää samealta. Jos liuos kuumenee sekoittaessa, laita se jääkaappiin jäähtymään ja juo sitten koko juoma kerralla. Juo vielä vähintään kaksi lasillista kylmää vettä. Lisäksi voit juoda vapaasti nesteitä tai täydennysravintovalmisteita.

Valmistaudu siihen, että ensimmäisen annoksen ottamisen jälkeen voi mennä hetki ennen tyhjentymisen alkamista, mutta se voi alkaa myös välittömästi. Tyhjennysaineen nauttimisen jälkeen ulostaminen on tiheää ja uloste löysää, joten pysyttele WC:n lähettyvillä.

**Klo 13** lounaan asemasta juo vähintään kolme isoa lasillista nesteitä tai täydennysravintovalmisteita, mielellään enemmänkin.

**Klo 16** juo ensin kaksi lasillista nesteitä ja sen jälkeen CitraFleet- tai Picoprep-tyhjennysainetta (sama ohje kuten edellä).

**C) Tutkimuspäivänä**

Sinun tulee olla syömättä, mutta voit juoda enintään 2 dl nesteitä tai 2 dl täydennysravinto-valmisteita ja ottaa aamulääkkeesi. Tupakointi sekä pastillien ja purukumin syönti on kielletty. Tutkimuspäivänä ei tyhjennystä enää jatketa CitraFleet- tai Picoprep-tyhjennysaineella.

Lisätietoa tutkimukseen valmistautumisesta:

Kirkkaita nesteitä ovat:

* vesi ja virvoitusjuomat
* mehut **ilman** hedelmälihaa (ei punaista/purppuranväristä)
* kirkas keitto, lihaliemi tai keitto, joka on siivilöity ainesosien poistamiseksi
* tee ja kahvi ilman maitoa tai kermaa
* kuiduttomat, energiapitoiset täydennysravintovalmisteet (esim. Nutridrink, Semper Teho, Dietta Teho)

Vähäkuituisia, helposti sulavia ruokia ovat:

* riisimurot ja cornflakes (ei leseet)
* raejuusto, munat, liha ja kala
* vaalea leipä, paahtoleipä
* perunat **ilman** kuoria, riisi ja valkoinen pasta

Tutkimuksen suorittaminen

Varaa tutkimuksessa käyntiin aikaa 60 minuuttia, varsinainen tutkimus kestää 10 - 20 minuuttia. Röntgenhoitaja valmistelee sinut tutkimukseen ja suorittaa kuvauksen röntgenlääkärin ohjeiden mukaan. Röntgenlääkäri antaa lausunnon kuvista.

Ennen kuvausta sinulle annetaan juotavaksi 1,7 litraa (1700 ml) Colonsteril- tyhjennysainetta, joka toimii suolessa täyttö- ja merkkiaineena. Sinulle laitetaan myös kanyyli kyynärtaipeen laskimoon. Kuvauksen alussa kanyylin kautta annetaan verisuoneen Buscopan-lääkeainetta, joka hidastaa suolen liikettä. Tämän tarkoituksena on parantaa kuvien laatua. Kuvauksen kuluessa laitetaan verenkiertoon myös jodivarjoainetta laskimokanyylin kautta.

Kuvauksen aikana sinun tulee maata kuvauspöydällä selällään mahdollisimman liikkumatta. Ajoittain pyydämme sinua pidättämään hengitystä, koska hengitysliike aiheuttaa häiriöitä kuviin.

Tutkimuksen jälkeen huomioitavaa

Colonsteril aiheuttaa suolen toiminnan kiihtymistä ja siten voimakkaan ulostamisen tarpeen

Buscopan- lääkeaine saattaa aiheuttaa lyhytaikaista näön hämärtymistä (20 - 30 minuuttia) heti lääkkeen annon jälkeen. Tänä aikana autolla ajoa on syytä välttää.

Mikäli sinulla on sokeritautilääkitys ja munuaisten vajaatoiminta, niin sokeritautilääkitys voidaan tarvittaessa tauottaa tutkimuksen jälkeen.

Tutkimuksen jälkeen sinun on hyvä nauttia nesteitä tavallista runsaammin, koska se nopeuttaa varjoaineen poistumista elimistöstä. Muuta jälkihoitoa ei tarvita.

Yhteystiedot

Ohutsuolen TT-tutkimuksia tehdään:

Oys:n keskusröntgenissä (F-röntgen) sisäänkäynti N (Kajaanintie 50, Oulu) tai G (Kiviharjuntie 9, Oulu),   
sijainti N4, 1. kerros, aula 1.

Oulaskankaan sairaalan röntgenissä Oulaistenkatu 5, Oulainen (A-ovi, 1. kerros).

Raahen sairaalan röntgenissä Rantakatu 4, Raahe (pääsisäänkäynti S1).

Jos sinulla on kysyttävää tästä tutkimuksesta, voit soittaa ma - pe klo 13.00 -15.00 sille röntgenosastolle, jonne aikasi on varattu (ilmoitetaan kutsukirjeessä).

Keskusröntgen puh. 08 – 315 3208 Oulaskangas puh. 08 – 315 7619

Raahe puh. 08 669 2618

TT-tutkimuksen esitietokaavake

Ole hyvä ja täytä TT-tutkimuksen esitietokysely sähköisesti OmaOYS asiointipalvelussa [www.omaoys.fi](http://www.omaoys.fi)! Kysely avautuu 7 vrk ennen tutkimusta. Jos sinulla ei ole mahdollisuutta sähköiseen asiointiin, niin täytä tämä lomake, vaikka olisit täyttänyt lomakkeen aikaisemminkin. Otathan **täytetyn** lomakkeen mukaan kuvaukseen. Emme arkistoi aiempia lomakkeita.

|  |  |  |  |  |  |
| --- | --- | --- | --- | --- | --- |
| **Suku- ja etunimet** | |  | | | |
| **Henkilötunnus** | **Pituus** | | **Paino** | | |
| Vastaathan seuraaviin kysymyksiin huolellisesti | | | | | |
|  | | | | | |
| **Allergiat/mahdolliset vasta-aiheet:** | | | | | |
| Onko sinulle käytetty aiemmin Jodi-varjoainetta? | | | | Kyllä | Ei |
| Jos vastasit kyllä, tuliko tuolloin mitään allergia-oireita?  Millaisia oireita?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | Kyllä | Ei |
|  | | | |  |  |
| Onko sinulla lääkeaineallergioita?  Jos vastasit kyllä, mitä allergioita? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | Kyllä | Ei |
| Onko sinulla tablettihoitoinen diabetes?  Jos vastasit kyllä, mikä on lääkkeen nimi? \_\_\_\_\_\_\_\_\_\_\_\_\_\_\_\_\_\_\_\_\_\_ | | | | Kyllä | Ei |
| Onko mahdollista, että olet raskaana? | | | | Kyllä | Ei |
| **Muut esitiedot:** | | | | | |
| Milloin sinulla on sovittuna lääkärille vastaanotto tai soittoaika  tutkimusvastausten kuulemista varten? \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | | |
|  | | | | | |
| Epäselvissä tapauksissa otathan yhteyttä röntgenosastoon, johon tutkimusaikasi on varattu:  Keskusröntgen puh. 08 315 3208  Päivystysröntgen puh.08 315 2254  Oulaskankaan röntgen puh. 08 – 315 7619 | | | | | |
| **Lomakkeen täyttäjän allekirjoitus** | | | **Päiväys** | | |